Nege dood ná mislukte transitoroofArgieffoto: Kent Williamson Twee polisiebeamptes en sewe verdagtes is Vrydagaand dood tydens ŉ waaghalsige aanval op ŉ transitovoertuig. Brig. Vishnu Naidoo, woordvoerder van die polisie, het gesê lede van die polisie se spesiale taakspan en misdaadintelligensie het inligting opgevolg dat ŉ transitovoertuig beroof gaan word. “ŉ Groep swaar gewapende verdagtes het omstreeks 19:00 op ŉ transitovoertuig in Nongoma in KwaZulu-Natal toegeslaan.” Die verdagtes het plofstof gebruik om toegang tot die transitovoertuig te kry. Volgens Naidoo het polisiebeamptes onmiddellik na die toneel gehaas en ŉ skietgeveg het tussen die beamptes en verdagtes uitgebreek. “Sewe verdagtes en twee polisiebeamptes is doodgeskiet. Nog ŉ polisiebeampte is in die been geskiet en is na ŉ hospitaal geneem vir behandeling.” Die polisie het op vier AK47-aanvalsgewere en ŉ BMW beslag gelê. Naidoo kon nie onmiddellik vir kommentaar bereik word oor of die polisie na nog verdagtes op soek is nie. Genl. Khehla John Sitole, nasionale polisiehoof, het sy medelye uitgespreek teenoor die families van die beamptes wat in die skietery dood is. “Dit is nog ŉ hartseer dag vir die polisie en die land. Wanneer ŉ polisiebeampte in die uitvoer van sy of haar pligte doodgemaak word, is die land in rou.”